b"\n_START_ARTICLE_\nEnrico Betti\n_START_SECTION_\nVida i Obra\n_START_PARAGRAPH_\nEl seu pare va morir quan encara era un nen com tamb\xc3\xa9 les seves dues germanes. Va ser cuidat i educat per la seva mare, que el va portar a l'escola Forteguerri de Pistoia. Va estudiar a la universitat de Pisa on va tenir com a professors Ottaviano Fabrizio Mossotti i Carlo Matteucci. El 1846 es va graduar._NEWLINE_La influ\xc3\xa8ncia de Mossotti va anar m\xc3\xa9s enll\xc3\xa0 del camp cient\xc3\xadfic perqu\xc3\xa8 el 1848 Betti s'enrol\xc3\xa0 en el Batall\xc3\xb3 d'estudiants toscans que va lluitar contra els austr\xc3\xadacs a les batalles de Curtatone i Montanara. El 1949 torna a Pistoia i fa de professor de secund\xc3\xa0ria a la mateixa escola que havia estudiat: el liceu Forteguerri. Aquest relatiu a\xc3\xafllament cient\xc3\xadfic marcar\xc3\xa0 les seves recerques matem\xc3\xa0tiques. El 1859 \xc3\xa9s nomenat professor de la universitat de Pisa i en aquesta \xc3\xa8poca fa un viatge per Alemanya juntament amb Francesco Brioschi i Felice Casorati. En aquest viatge coneix, entre d'altres, Riemann, qui exercir\xc3\xa0 una influ\xc3\xa8ncia notable en els seus treballs._NEWLINE_De 1863 a 1865 Riemann sojorna a Pisa, per millorar la seva salut, cosa que fa que la seva amistat i influ\xc3\xa8ncia es faci m\xc3\xa9s estreta. Des de 1863 \xc3\xa9s editor de Il Nuovo Cimento, la revista fundada per Matteucci i Piria, i des de 1865 \xc3\xa9s director de la Scuola Normale Superiore, excepte uns anys en qu\xc3\xa8 \xc3\xa9s nomenat sotssecretari del Ministeri d'Ensenyament._NEWLINE_Betti va ser el primer matem\xc3\xa0tic en presentar la Teoria de Galois amb demostracions m\xc3\xa9s rigoroses que les que havia fet el propi Galois, en els seus articles Sopra la risolubilit\xc3\xa0 per radicali delle equazioni irriduttibili di grado primo (1851) i Sulla risoluzione delle equazioni algebriche (1852)._NEWLINE_Betti tamb\xc3\xa9 va estudiar diferents aspectes de la f\xc3\xadsica matem\xc3\xa0tica com la capil\xc2\xb7laritat i l'elasticitat._NEWLINE_Els nombres de Betti porten aquest nom en el seu honor, tot i que no va ser ell qui els descobr\xc3\xad sin\xc3\xb3 Henri Poincar\xc3\xa9, qui es va inspirar en un article de Betti titulat Sopra gli spazi di un numero qualunque di dimensioni (1871), desenvolupant, aix\xc3\xad, una teoria de la homologia."